མིའི་རིགས་ཀྱི་ལོ་རྒྱུས་དུས་ཡུན་རིང་མོའི་ནང་ནས་དེང་རབས་ཀྱི་མིས་ཤེས་པ་ནི་ཤིན་ཏུ་ཐུང་ངུ་ཙམ་ཞིག་ཡིན་ལ།སྐད་དང་ཡི་གེའི་ལོ་རྒྱུས་ནི་དེ་བས་ཀྱང་ཐུང༌།དུས་ཡུན་འདིའི་ནང་དུ་མི་རྣམས་ཀྱིས་མི་འདོད་པ་བསལ་བ་དང་འདོད་པ་བསྒྲུབ་པའི་ཕྱིར་དུ་སྐད་དང་ཡི་གེ་རྩ་བར་གྱུར་པའི་རིག་གནས་མང་པོ་ཞིག་བསྐྲུན།རིག་གནས་དེ་དག་ཤིན་ཏུ་སླ་བའི་འཚོ་ཐབས་ཤིག་ནས་ཤིན་ཏུ་རྙོག་འཛིང་ཆེ་བའི་བྱ་གཞག་ཞིག་གི་བར་དུ་རིམ་པར་འཕེལ་ནས་མཐར་འཕུང་བྱེད་དམ་འཚེངས་བྱེད་གང་ཡིན་ཡང་མི་ཤེས་པ་ཞིག་ཏུ་གྱུར།རིག་གནས་ཀྱི་རྣམ་གྲངས་འདི་ལྟ་བུ་ཞིག་བསྐྲུན་ཐུབ་པ་ནི་མིའི་རིགས་ཀྱི་སེམས་ཅན་གཞན་དང་མི་འདྲ་བའི་ཁྱད་ཆོས་ཡིན་པར་བྱེད་དོ།།འོ་ན་རིག་གནས་དེ་གང་ཡིན་ཞེ་ན།འདི་ལ་དེང་སང་གི་ཟེར་སྒྲོས་སུ་འདི་ལྟ་སྟེ།སྤྱི་ལོ་༡༨༧༡ལོར་དབྱིན་ཇིའི་མིའི་རིགས་ཀྱི་རིག་པ་པ་ཨེད་ཝ་པོར་ནེ་ཐི་ཐེ་ལེརཞེས་པས་རིག་གནས་ཞེས་པའི་ངེས་ཚིག་གམ་ངོ་བོ་གཏན་ལ་ཕབ་སྟེ།ཁོ་ན་རེ།རིག་གནས་ཞེས་པ་ནི་རྙོག་འཛིང་ཅན་གྱི་སྤྱི་ཞིག་སྟེ།དེའི་ནང་དུ་ཤེས་རིག་དང་དད་པ་དང་སྒྱུ་རྩལ་དང་ཀུན་སྤྱོད་དང་ཁྲིམས་ལུགས་དང་ཡུལ་སྲོལ་དང་གཞན་ཡང་སྤྱི་ཚོགས་ཀྱི་ཆ་ཤས་སུ་གྱུར་པའི་མི་རྣམས་ཀྱི་གོམས་པའི་དབང་གིས་བྱུང་བའི་ནུས་པ་དང་གོམས་སྲོལ་གང་ཡང་རུང་བ་སྟེ།མིའི་རིགས་ཀྱིས་རང་ཉིད་ཁོར་ཡུག་དང་འཕྲོད་པའི་ཕྱིར་དུ་དང་འཚོ་ཐབས་ལེགས་བཅོས་འོང་བའི་ཕྱིར་དུ་འབད་པ་བྱས་པའི་འབྲས་བུའོ་ཞེས་ཟེར་རོ།།འདི་ནི་རིག་གནས་ཀྱི་ངེས་ཚིག་གམ་ངོ་བོ་གཏན་ལ་འབེབ་མཁན་གྱི་མི་ཐོག་མ་དེ་ཡིན་པར་གྲགདེའི་རྗེས་སུ༡༨༧༡ནས་༡༩༥༡བར་གྱི་ལོ་༨༠ཐམ་པའི་རིང་ལ་རིག་གནས་ཀྱི་ངེས་ཚིག་༡༦༤ཙམ་ཞིག་བྱུང་ཞིང་ད་ལྟ་ནི་དེ་བས་ཀྱང་མང་སྟེ།མཚན་ཉིད་རིག་པ་པ་དང་སྤྱི་ཚོགས་རིག་པ་པ་དང་མིའི་རིགས་རིག་པ་པ་དང་ལོ་རྒྱུས་རིག་པ་པ་སོགས་ཀྱིས་རང་རང་གི་འདོད་པ་ལྟར་ཕྱོགས་སོ་སོ་ནས་ངེས་ཚིག་བཞག་ཀྱང་ད་ལྟའི་བར་དུ་ཡོངས་ཀྱིས་ཐུན་མོང་དུ་ཁས་བླངས་པའི་ངེས་ཚིག་ཅིག་མ་བྱུང་བར་འདུག་གོ།